На основу члана 37. став 1. тачка 24). Статута Града Ниша ("Службени лист Града Ниша", број 88/08, 143/16 и 18/2019 ),

 Скупштина Града Ниша на седници одржаној \_\_\_\_\_\_\_\_\_\_\_ 2022. године донела је

**Р Е Ш Е Њ Е**

 I **УСВАЈА СЕ** Извештај о раду и пословању Народног позоришта Ниш за 2021. годину, број 01-362 од 06.04.2022. године, који је Одлуком број 01-374 од 11.04.2022. године усвојио Управни одбор Установе.

II Решење доставити Народном позоришту Ниш, Градскoj управи за друштвене делатности и Градскoj управи за финансије.

Број:

У Нишу,

**СКУПШТИНА ГРАДА НИША**

Председник

 др Бобан Џунић

***О б р а з л о ж е њ е***

Члан 37. став 1. тачка 24). Статута Града Ниша прописује да Скупштина Града Ниша разматра и усваја годишње извештаје о раду установа и других јавних служби чији је оснивач.

 Управни одбор Народног позоришта Ниш, на својој седници 11.04.2022. године, донео је Одлукy број 01-374, којом усваја Извештај о раду и пословању Народног позоришта Ниш за 2021. годину, број 01-362 од 06.04.2022. године године, и доставио га Градској управи за друштвене делатности на даље поступање.

Народно позориште Ниш је и у 2021. свој рад и функционисање прилагођавало условима борбе против пандемије Ковида-19. Ипак, захваљујући ванредној посвећености ансамбла, доброј организацији и свесрдној подршци Града Ниша, као оснивача, и Министарства за културу и информисање, Народно позориште Ниш је у 2021.години извело 118 програма, од тога на својој сцени 70, на гостовањима 14, гостујућих представа било је 16. На фестивалу ТЕАТАР НА РАСКРШЋУ учествовало је 7 представа и изведено је 7 пратећих програма. Организовано је 11 посебних програма на сцени Народног позоришта.

У години за нама 26 чланова ансамбла Народног позоришта Ниш у 2021. било је ангажовано као гостујући глумци у раду на представама других позоришта, снимању филмова и ТВ серија, организацији других фестивала и програма у Нишу и Србији. На челу Заједнице професионалних позоришта Србије као председник је и ове године био директор Народног позоришта Ниш. Ови подаци говоре да је ансамбл Народног позоришта Ниш признат од стручне јавности.

Приближно 21.000 гледалаца је присуствовало представама и програмима нишког театра.

Овоме треба придодати ванредну подршку и више него успешно остварене сарадње са свим установама културе, основним и средњим школама и јавним установама града Ниша, позориштима Србије, те позориштима и амбасадама Румуније, Бугарске, Северне Македоније, Хрватске, Словеније, Босне и Херцеговине, Црне Горе, Јапана, Мађарске, Канаде, Португалије, Литваније, Летоније, Турске, Русије, Француске и Америке.

Имајући у виду да је Извештај о раду и пословању Народног позоришта Ниш за 2021. годину сачињен у складу са законом и прописима Града, као и циљевима садржаним у оснивачком акту, Градска управа за друштвене делатности израдила је нацрт Решења као у диспозитиву.

вршилац дужности начелника

 Градске управе за друштвене делатности

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Миљан Ћирковић